દુબઈઃ આઇસીસીએ એ વાતની પુષ્ટિ કરી દીધી છે કે પાકિસ્તાનના ક્રિકેટર મહંમદ આસિફ અને સલમાન બટ તા. ૧ સપ્ટેમ્બર બાદથી આંતરરાષ્ટ્રીય ક્રિકેટમાં વાપસી કરી શકે છે. પહેલી સપ્ટેમ્બરથી તેમના પર લગાવાયેલો પ્રતિબંધ સમાપ્ત થઈ રહ્યો છે. આઇસીસીએ એક યાદીમાં કહ્યું કે, ”મહંમદ આમિર પણ એ જ સમયથી આંતરરાષ્ટ્રીય ક્રિકેટમાં વાપસી કરી શકશે. આ વર્ષે જ તેને પાકિસ્તાનના ઘરેલુ ક્રિકેટમાં વાપસી કરવાની મંજૂરી આપવામાં આવી હતી.”આ ત્રણેય ખેલાડીઓ ઓગસ્ટ ૨૦૧૦માં ઈંગ્લેન્ડ અને પાકિસ્તાન વચ્ચે લોર્ડ્સ ટેસ્ટમાં ભ્રષ્ટાચારના વિભિન્ન આરોપસર પાંચ ફેબ્રુઆરી, ૨૦૧૧ના રોજ દોષી ઠર્યા હતા. તેઓની સજા તા. ૨સપ્ટેમ્બર, ૨૦૧૦થી શરૂ થઈ હતી. પ્રતિબંધ લગાવાયો ત્યારે સલમાન બટ પાકિસ્તાની ટીમનો કેપ્ટન હતો. કતારમાં ચાલેલી સુનાવણી બાદ આમિર પર પાંચ વર્ષ, આસિફ પર સાત વર્ષ (જેમાંથી બે વર્ષની સજા માફ કરી દેવામાં આવી હતી) અને બટ પર બે વર્ષનો પ્રતિબંધ લગાવાયો હતો. આઇસીસી તરફથી સ્પષ્ટ કહેવામાં આવ્યું છે આ ખેલાડી ક્રિકેટનાં મેદાન પર ત્યારે જ પાછા ફરી શકશે, જ્યારે ભ્રષ્ટાચાર વિરોધી ટ્રિબ્યૂનલ દ્વારા મૂકવામાં આવેલી શરતોનું પાલન કરશે.